PSG ปิดพุ่ง 12% ทยอยรับรู้ “เหมืองถ่านหิน” สปป.ลาว ดันงบ Q2 เทิร์นอะราวด์
PSG ปิดบวก 12% ทยอยรับรู้โครงการเหมืองถ่านหิน สปป.ลาว มูลค่า 8.9 พันล้านบาท ผลักดันผลประกอบการงวดไตรมาส 2/65 เทิร์นอะราวด์
PSG ปิดบวก 12% ทยอยรับรู้โครงการเหมืองถ่านหิน สปป.ลาว มูลค่า 8.9 พันล้านบาท ผลักดันผลประกอบการงวดไตรมาส 2/65 เทิร์นอะราวด์
1 ส.ค. 2565

ผู้สื่อข่าวรายงานว่า วันนี้ (1 ส.ค.65) ราคาหุ้น บริษัท พีเอสจี คอร์ปอเรชั่น จำกัด (มหาชน) หรือ PSG ปิดตลาดวันนี้ที่ระดับ 1.13 บาท บวก 0.12 บาท หรือ 11.88% สูงสุดที่ระดับ 1.13 บาท ต่ำสุดที่ระดับ 1.01 บาท ด้วยมูลค่าการซื้อขาย 231.46 ล้านบาท

ทั้งนี้ ราคาหุ้น PSG ปรับตัวเพิ่มแรงต่อเนื่องจากวันศุกร์ คาดนักลงทุนเข้าซื้อเก็งกำไรจากความเชื่อมั่นว่าผลประกอบการในงวดไตรมาส 2/65 จะเทิร์นอะราวด์จากการทยอยรับรู้รายได้โครงการ XPPL Expansion Phase 1 ของ Xekong Power Plant Company Limited มูลค่าโครงการ USD 263,955,452.33 ดอลลาร์สหรัฐ (รวมภาษีมูลค่าเพิ่ม) หรือคิดเป็น 8,895.30 ล้านบาท ซึ่งจะทำให้ผลการดำเนินงานมีการเติบโตอย่างมีนัยสำคัญ
อีกทั้งเมื่อวันที่ 22 มิ.ย.65 บริษัทและรัฐบาลของ สปป.ลาว โดยกระทรวงแผนการและการลงทุน กรมส่งเสริมการลงทุน (Ministry of Planning and Investment, Investment Promotion Department) ได้ร่วมกันลงนามบันทึกความเข้าใจแบบมีผลผูกพัน เกี่ยวกับการศึกษาความเป็นไปได้ในการพัฒนาโครงการโรงไฟฟ้าน้ำตกแบบสูบหมุนเวียน (Pumped Storage Hydroelectric Power) ในสปป. ลาว
ดังนั้นจึงคาดว่าผลประกอบการของ PSG จะเริ่มเห็นการเติบโตอย่างชัดเจน (เทิร์นอะราวด์) นับตั้งแต่ไตรมาส 2/65 เป็นต้นไป สอดคล้องกับก่อนหน้านี้ นายชวิต แสงอุดมเลิศ ผู้อำนวยการอาวุโส ฝ่ายนักลงทุนสัมพันธ์และสื่อสารองค์กร PSG เปิดเผยกับ “ข่าวหุ้นธุรกิจ” ว่า บริษัทมั่นใจผลการดำเนินงานจะกลับมาเทิร์นอะราวด์ได้ โดยจะพลิกกลับมามีกำไร หลังจากในช่วงกว่า 4-5 ปีที่ผ่านมา มีผลขาดทุนมาอย่างต่อเนื่อง ทำให้ ณ สิ้นไตรมาส 3/2564 บริษัทมีขาดทุนสะสมประมาณ 1,500 ล้านบาท แม้เป็นตัวเลขที่สูง แต่บริษัทก็จะพยายามล้างขาดทุนสะสม โดยมีโอกาสที่จะล้างขาดทุนสะสมได้หมดภายในปี 2566